Rahandusministeerium

Suur-Ameerika 1, 10122 Tallinn

info@fin.ee

21.02.2025.a nr 1-16/384

**Selgitamistaotlus**

Lugupeetud ministeeriumi esindajad,

Sihtasutus Narva Linna Arendus on Narva linna valitseva mõju all olev sihtasutus, mille peamised eesmärgid vastavalt põhikirjale on:

* algatada erinevaid tema omandis või käsutuses oleva vara, sh kinnisvara ja maa-alade arendamisele suunatud uuringu- ja arendusprojekte;
* valmistada ette vastavad programmid ja projektid;
* korraldada nimetatud programmide ja projektide teostamist;
* pakkuda ettevõtjatele tööstus- ja ärimaade ning tööstus- ja büroopindade renditeenust;
* algatada uuringu- ja arendusprojekte;
* võtta meetmeid keskkonnaprobleemide lahendamiseks;
* osutada konsultatsiooniteenuseid;
* korraldada seminare, konverentse, messe ning koolitusi (kuni 6-kuulise õppetsükliga);
* edendada ettevõtlusoskusi;
* hallata sihtasutuse omandis või käsutuses olevaid hooneid, maa-alasid ja ressursse, sealhulgas rentida ja müüa neid sihtasutuse eesmärkide kohaselt;
* arendada tehnilist infrastruktuuri sihtasutuse omandis või käsutuses olevatel maa-aladel ning lähiümbruses, sh ettevõtluse arenguks vajalikke ühendusteid, vee-, kanalisatsiooni-, soojus-, elektrivõrke, gaasitrasse ja tehnorajatisi;
* koguda, süstematiseerida ning levitada arenguga seotud teavet;
* osutada ettevõtlusalaste baasteadmiste omandamisele suunatud väljaõpet ja ettevõtlusoskuste testimise ning arendamise teenuseid;
* teha koostööd riiklike, omavalitsuslike ja teiste ettevõtlust toetavate ning arendavate struktuuridega;
* taotleda finants- ja muid vahendeid Eesti ja teiste riikide organisatsioonidelt, juriidilistelt ja füüsilistelt isikutelt ning Eesti Vabariigi valitsuselt;
* osaleda partneri või liikmena erinevates nii Eestis kui ka välismaal tegutsevates ühingutes ja organisatsioonides;
* arendada koostööd teiste analoogiliste institutsioonidega nii Eestis kui välismaal;
* täita muid ülesandeid, mis tulenevad sihtasutuse eesmärgist;
* korraldada vastavalt põhikirjale saadud vahendite kasutamist;
* koguda rahalisi vahendeid ning nende arvelt realiseerida põhikirjalisi eesmärke ja finantseerida programme.

Sihtasutuse poolt mittetulundusühingute ja sihtasutuste registrisse esitatud andmete kohaselt moodustab sihtasutuse ettevõtlusest saadav tulu aastatel 2018-2023 keskmiselt 23,10% kogutulust. Ettevõtlustuluna käsitletakse sihtasutuse opereerimiseks üleantud linnavara (nt Kerese 20 ja Linnuse 2 hoonete ürileandmine). Ettevõtlusest saadud tulu suunatakse sihtasutuse eesmärkide täitmiseks ja tegevuskulude katmiseks.

Narva linn eraldab linna eelarvest rahalisi vahendeid konkreetsete sihtasutuse tegevuste katmiseks. 2025. aasta tegevuste finantseerimiseks pakutav leping on lisatud manusena (Lisa 1).

Lepingus on toodud ettepanek sihtasutusele, et selgitada, kas sihtasutusele eraldatav raha kvalifitseerub vähese tähtsusega riigiabina.

Varasemalt on seoses linna eelarvest eraldatavate summade vähese tähtsusega riigiabina kasutamisega sihtasutuse poolt tellitud vandeadvokaadilt õiguslik analüüs. Analüüs on lisatud manusena (Lisa 2).

Palume Teid kui vähese tähtsusega riigiabi küsimustes pädevat ja vastavat registrit pidama volitatud riigiasutust anda hinnang järgmistele küsimustele:

1. Kas Narva linna eelarvest eraldatavaid rahalisi vahendeid tuleb käsitleda vähese tähtsusega riigiabina?
2. Kas rahastamisel, mis võib olla või saada vähese tähtsusega riigiabina, on riigiabi määratlemise kohustus seatud abi andja või abi saaja ülesandeks?
3. Kas rahastamise määratlemine vähese tähtsusega riigiabina on halduskohustus ning kui see kohustus on seatud abi saajale, kas see kujutab endast abi saaja halduskohustuse täitmiseks volitamise juhtumit halduskoostöö seaduse mõttes?

Ootame Teie seisukohti ja täname ette vastuse eest.

Lugupidamisega

*/allkirjastatud digitaalselt/*

Sofja Homjakova

SA Narva Linna Arendus

Juhatuse liige